b'\n_START_ARTICLE_\nRebecca (film)\n_START_SECTION_\nHandling\n_START_PARAGRAPH_\nFilmen handler om en ung og uskyldig kvinne, som etter kort tids bekjentskap gifter seg med den mystiske million\xc3\xa6ren Max de Winter \xe2\x80\x93 for deretter \xc3\xa5 bli f\xc3\xb8rt til hans gods i Cornwall. Men den unge fru Winter blir ikke lykkelig der. For over dette storslagne hjem hviler skyggen av Winters nylig avd\xc3\xb8de kone, Rebecca. Hennes rom st\xc3\xa5r avstengt i vestfl\xc3\xb8yen som om hun fremdeles bodde der - det eneste som har utsikt mot sj\xc3\xb8en. Hennes \xc3\xa5nd holdes levende av den ondsinnede husholdersken fru Danvers. Hun kommer raskt i opposisjon til Winters nye kone - og det blir etterhvert klart at husholdersken har til hensikt \xc3\xa5 drive henne inn i den samme sinnssykdom som Rebecca led av.\n_START_SECTION_\nOm filmen\n_START_PARAGRAPH_\nVerken i boka eller i filmen navngis noen gang heltinnen, en detalj som bidrar til en f\xc3\xb8lelse av underliggende, fryktelig uvisshet som Hitchcock ofte klarer \xc3\xa5 mane fram i sine filmer. Filmens plot ligner litt p\xc3\xa5 den kjente eventyrfortellingen om Askepott. _NEWLINE_Innspillingen ble gjort h\xc3\xb8sten 1939  og foregikk i Del Monte i Monterey County og Santa Catalina Island (begge  i California). _NEWLINE_Produksjonskostnadene var p\xc3\xa5 1,29 millioner dollar (omtrent en halv million mer enn planlagt).\n_START_SECTION_\nFilmkritikerne\n_START_PARAGRAPH_\nRebecca har f\xc3\xa5tt s\xc3\xa5 mye som 100% p\xc3\xa5 Rotten Tomatoes._NEWLINE_VGs anmelder skrev f\xc3\xb8lgende da den f\xc3\xb8rst gikk p\xc3\xa5 norske kinoer i 1946: \xc2\xabRollebesetningen er fremragende, Laurence Olivier og Joan Fountaine har de ledende roller, og s\xc3\xa6rlig hun leverer en f\xc3\xb8rsteklasses prestasjon. Fotograferingen er usedvanlig dyktig utf\xc3\xb8rt. Hitchcock kan dette med vinkler og perspektiv\xc2\xbb. Journalist Sven Egil Omdal beskrev den i 2010 p\xc3\xa5 f\xc3\xb8lgende m\xc3\xa5te: \xc2\xabDen gotiske stemningen i de tunge engelske interi\xc3\xb8rene i herskapshuset Manderley i Cornwall hvor enkemannen Maximilian de Winter (Oliver) tar sin unge, nye kone (Fontaine) utnyttes mesterlig av Hitchcock. Slutten er ren nytelse i thrillerkunst\xc2\xbb. Aftenbladets redaksjon k\xc3\xa5ret den i 2010 til den nest beste Oscar-vinnende film p\xc3\xa5 1940-tallet. Dagblad-journalist Eirik Alver skrev f\xc3\xb8lgende i 2007: \xc2\xabHitchcocks f\xc3\xb8rste amerikanske film, fra 1940 er utvilsomt en av hans beste. Dette er klassisk Hollywood p\xc3\xa5 sitt beste. En stjernespekket rolleliste, nydelig fotografering, stemningsfull musikk - og et mysterium som sakte rulles opp. Tempoet er s\xc3\xa5 rolig at det gir god mulighet til \xc3\xa5 la den gufne stemningen riktig synke inn\xc2\xbb.\n_START_SECTION_\nPriser\n_START_PARAGRAPH_\nFilmen ble bel\xc3\xb8nnet med Oscar for beste film og for beste foto. Den ble nominert i ytterligere ni kategorier._NEWLINE_Det amerikanske filminstituttet har k\xc3\xa5ret Judith Andersons rollefigur til filmhistoriens 31. beste skurkeskikkelse.'